Diari Oficial de la Generalitat Valenciana


Sumari del DOGV 7266, del 05-05-2014 (2014/3547)

RESOLUCIÓ de 16 d'abril de 2014, de la Conselleria d'Educació, Cultura i Esport, per la qual s'incoa expedient per a declarar bé d'interés cultural, amb la categoria de zona paleontològica, el jaciment paleontològic Cañada París II, ubicat en el terme municipal d'Alpuente, i s'obri un període d'informació pública.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7266

Data del DOGV
:   05-05-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3547


Data del document
:   16-04-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 16 d'abril de 2014, de la Conselleria d'Educació, Cultura i Esport, per la qual s'incoa expedient per a declarar bé d'interés cultural, amb la categoria de zona paleontològica, el jaciment paleontològic Cañada París II, ubicat en el terme municipal d'Alpuente, i s'obri un període d'informació pública. [2014/3547]  
Vistos els antecedents que es troben en l'expedient, i en particular, l'informe emés pels servicis tècnics de la Direcció General de Cultura, favorable a la declaració de bé d'interés cultural, amb la categoria de zona paleontològica, del jaciment paleontològic Cañada París II, ubicat en el terme municipal d'Alpuente (València).  
  
Atés el que disposen els articles 27 i 28 de la Llei 4/1998, d'11 de juny, del Patrimoni Cultural Valencià, com que és matèria competència d'esta Conselleria, resolc:  
  
Primer  
Incoar expedient per a declarar bé d'interés cultural, amb la categoria de zona paleontològica, el jaciment paleontològic Cañada París II, ubicat en el terme municipal d'Alpuente (València), i encomanar-ne la tramitació a la Direcció General de Cultura d'esta Conselleria.  
  
  
Segon  
De conformitat amb el que disposa l'article 28 de la Llei 4/1998, d'11 de juny, del Patrimoni Cultural Valencià, determinar els valors del jaciment paleontològic Cañada París II que justifiquen que es declare bé d'interés cultural amb la categoria de zona paleontològica; delimitar-lo; descriure'l amb les parts integrants o consubstancials que l'identifiquen; delimitar el corresponent entorn de protecció quant a la tutela integral d'un àmbit territorial més ampli que excedix el del jaciment declarat i en el qual també radiquen altres béns patrimonials que també s'identifiquen a efectes tutelars, i fixar les normes de protecció de la zona paleontològica i del seu entorn en l'annex adjunt a esta resolució.  
  
  
Tercer  
En compliment del que s'establix en l'article 27.3 de la Llei 4/1998, d'11 de juny, del Patrimoni Cultural Valencià, notificar esta resolució a l'Ajuntament d'Alpuente i als interessats, i fer-los saber que, de conformitat amb el que establixen els articles 35 i 36, en relació amb el 27.4, de la llei, la realització de qualsevol actuació en la zona paleontològica o en el seu entorn haurà de ser autoritzada preceptivament per la Direcció General de Cultura abans de realitzar-la i d'atorgar la llicència municipal, si és el cas, quan esta siga preceptiva.  
  
  
Quart  
Esta incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i resta d'actes d'edificació i ús del sòl que afecten el jaciment i el seu entorn de protecció, així com de les esmentades actuacions quan siguen dutes a terme directament per les entitats locals. Queden també suspesos els efectes de les ja atorgades, suspensió els efectes de la qual, de conformitat amb la limitació temporal continguda en l'incís segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la declaració.  
No obstant això, la Direcció General de Cultura podrà autoritzar les actuacions mencionades quan considere que, en aplicació de les normes de protecció determinades per esta resolució, manifestament no perjudiquen els valors del bé que motiven la incoació, així com les obres que, per causa major o interés general, hagen de realitzar-se inajornablement, segons el que disposa el paràgraf primer del referit article.  
  
  
Quint  
D'acord amb el que preveuen l'article 86 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 27 de la Llei 4/1998, d'11 de juny, del Patrimoni Cultural Valencià, obrir un període d'informació pública a fi que totes les persones que hi tinguen interés puguen examinar l'expedient durant el termini d'un mes a partir de la publicació d'esta resolució en el Diari Oficial de la Comunitat Valenciana. L'expedient estarà a disposició dels interessats en la seu de la Direcció General de Cultura, a l'avinguda de la Constitució, núm. 284, de València.  
  
  
Sext  
Que, en compliment del que disposa l'article 27.3 de la llei, es notifique esta resolució al Registre General de Béns d'Interés Cultural, dependent de l'Administració General de l'Estat, perquè l'anote preventivament.  
  
Sèptim  
Que esta resolució, amb els seus annexos, es publique en el Diari Oficial de la Comunitat Valenciana i en el Boletín Oficial del Estado.  
  
València, 16 d'abril de 2014.- La consellera d'Educació, Cultura i Esport: María José Catalá Verdet.  
  
  
ANNEX I  
Delimitació literal del jaciment paleontològic Cañada París II, d'Alpuente; descripció de les seues parts integrants o consubstancials, i determinació dels valors patrimonials que justifiquen que es declare bé d'interés cultural amb la categoria de zona paleontològica  
  
  
Denominació principal:  
Zona paleontològica: Cañada París II.  
Localització:  
Província: València.  
Comarca: els Serrans.  
Municipi: Alpuente.  
1. Delimitació literal del jaciment  
Coordenades: el jaciment s'estén entre els punts següents:  
  
 Punt X Y  
 1 448300 4418347  
 2 785455 4418340  
 3 123647 4418335  
 4 268699 4418341  
  
Sistema de referència: ETRS89 € UTM Fus 30 (25500)  
UTM X: 669.570  
UTM Y: 4.418.342  
Altura sobre el nivell del mar: 985 metres  
Referència cadastral: 15880Y831645351894XA  
Propietari. Ajuntament d'Alpuente  
Polígon 2, parcel·la 470.  
2. Descripció del jaciment declarat  
El jaciment d'icnites de dinosaure Cañada París II es localitza al terme municipal d'Alpuente, als voltants del Cerro Judío i pròxim al camí de la Cuevarruz. És un important enclavament paleontològic del trànsit juràssic-cretàcic i un dels jaciments icnològics millor preservats de la Comunitat Valenciana. Documenta la presència de diversos icnotàxons d'icnites de dinosaure, que reflectixen la diversitat de les faunes de dinosaures del final del cretaci  en la part més oriental de la península Ibèrica.  
El jaciment està constituït per un estrat de calcàries arenoses intermareals de color beix, intensament diaclasat, amb un notable cabussament a l'oest. El nivell es troba parcialment cobert per nivells de margues grises. Els materials que formen el jaciment es poden adscriure a la formació Villar del Arzobispo, que en el sector llevantí de la branca sud-oriental de la serralada Ibèrica marca la transició entre el juràssic superior i el cretaci inferior (Titonià-Berriasià).Sobre la superfície exposada s'hi poden reconéixer diverses empremtes de dinosaures sauròpodes i de teròpodes no avians. Les icnites s'organitzen en dos rastres principals, pràcticament paral·lels, de sentit N-S: un rastre atribuïble a un dinosaure sauròpode, en el qual es poden reconéixer diversos parells d'empremtes mà-peu, i un segon rastre atribuïble a un dinosaure bípede de talla mitjana. També s'hi poden reconéixer unes altres icnites o associades en conjunts mà-peu aïllades, atribuïbles a dinosaures sauròpodes.  
  
L'aflorament presenta un grau de diaclasament notori que es manifesta als marges del jaciment per una incipient separació i despreniment de blocs.  
El jaciment presenta un fàcil accés i molt bones condicions de visitabilitat, per la qual cosa és recomanable adequar-lo perquè siga visitat.  
  
3. Parts consubstancials o integrants del jaciment  
A continuació es descriuen les característiques dels principals elements que conformen el jaciment:  
Rastre d'icnites sauròpodes.  
Es tracta d'un rastre de més de huit metres de longitud, constituït per 15 a 17 icnites sauròpodes, dirigit en direcció N-S. El rastre es compon de grans empremtes de morfologia subcircular sobre les quals se superposen icnites més xicotetes, de forma semilunar, que corresponen a conjunts mà-peu produïts pel pas d'un dinosaure sauròpode titanosaure.  
  
Rastre d'icnites teròpodes.  
Es tracta d'un rastre d'uns sis metres de longitud, compost per unes 5-6 icnites tridàctiles, disposat aproximadament segons la mateixa orientació de rastre d'icnites sauròpodes. La morfologia i les característiques de les icnites són pròpies d'un dinosaure bípede de talla mitjana, però no poden ser assignades clarament al grup dels dinosaures teròpodes o ornitòpodes.  
  
  
  
ANNEX II  
Delimitació literal de l'entorn de protecció de la zona paleontològica del jaciment paleontològic Cañada París II, i béns patrimonials que se situen en eixe entorn i que es relacionen i s'identifiquen a efectes tutelars  
  
1. Justificació de la delimitació proposada  
La proposta d'entorn es basa en l'existència d'un segon jaciment paleontològic relacionat amb el Bé d'Interés Cultural Cañada París II als voltants d'este, així com en la delimitació parcel·lària.  
  
2. Delimitació literal  
Origen punt A: vèrtex superior de la parcel·la 441 del polígon 22 del cadastre de rústica del municipi d'Alpuente: X: 669.556 € I: 4.418.675.  
  
Sentit: horari.  
Línia delimitadora.  
Punts:  
  
Punt X Y  
1 012217 4418675  
2 718086 4418465  
3 654304 4418467  
4 842715 4418342  
5 322749 4418344  
6 060059 4418219  
7 072634 4418137  
8 902687 4418089  
9 486030 4417930  
60 243341 4417942  
32 884464 4417926  
43 755111 4418161  
95 120337 4418299  
60 225880 4418383  
45 858728 4418392  
  
Polígon: 22  
Parcel·les: 441, 470, 481, 487, 491, 492, 489, 510, 512, 513, 506b.  
Polígon: 23  
Parcel·les: 117b, 110b, 96b, 101b, 98b, 98c, 107.  
Cal mencionar que la totalitat de les coordenades que es mencionen fan referència al sistema comú per a la cartografia espanyola, l'ERTS 89, i més concretament, a l'utilitzat comunament a la Comunitat Valenciana: fus 30 estés.  
A continuació, es descriu detalladament la proposta de delimitació de l'entorn de protecció del jaciment paleontològic Cañada París II.  
  
Esta descripció s'inicia (punt A) al vèrtex superior de la parcel·la 411, coincidint amb la confluència entre el camí de la Mare de Déu i el camí de Baldovar. Des d'este punt, la línia delimitadora discorre, en sentit horari, segons la traça del camí de la Mare de Déu cap al sud, i coincidix amb el límit entre la parcel·la 411 i les parcel·les 123, 124 i 118. Des d'este punt, el límit de l'entorn gira en angle recte per a discórrer breument segons la línia divisòria entre les parcel·les 118 i 117, i continua cap al sud pels límits entre les parcel·les 117a i 117b, 110a i 110b, 96a i 96b, 101a i 101b, 98a i 98b, fins a la intersecció d'este últim límit amb la parcel·la 107. Des d'este punt, l'entorn contínua segons el límit oriental de la parcel·la 107 fins a la intersecció amb el límit de la parcel·la 105, i continua cap a l'est coincidint amb el límit entre les parcel·les 107 i 105, 107 i 106, 510 i 506a, 513 i 505, 513 i 503, 489 i 503. Des d'este punt, l'entorn gira cap al nord, seguint el límit entre les parcel·les 489 i 500, 489 i 497, 481 i 497, 481 i 477, 470 i 437, fins a la intersecció amb la carretera de Baldovar a Corcolilla. Des d'este punt, el limite de l'entorn coincidix amb el traçat de la mencionada carretera i els límits de les parcel·les 470 i 441, en direcció nord, fins a confluir amb el punt A d'inici del traçat.  
  
3. Béns patrimonials ubicats en l'entorn de protecció  
Dins dels límits de l'entorn proposat hi ha un únic ben patrimonial de naturalesa paleontològica: el jaciment denominat Cañada París I:  
  
Cañada París I  
Coordenades: X: 669571; Y: 4418328.  
Descripció: es tracta d'un jaciment de microvertebrats i macrovertebrats mesozoics constituït per un nivell d'uns tres metres de potència d'argiles massives intercalades entre sengles nivells d'arenoses fluvials. Les argiles presenten coloracions verdoses en la base, i cap al sostre canvien a tonalitats rogenques. El jaciment ha proporcionat restes òssies de dinosaures i una rica varietat de restes directes i indirectes de microvertebrats continentals, entre els quals destaquen copròlits, escates i dents de peixos, dents de cocodrils i pterosaures, restes apendiculars d'amfibis i lacèrtids, així com fragments de corfes d'ou d'arcosaures indeterminats.  
Període geològic: juràssic superior (Titonià-Berriasià)  
  
  
  
ANNEX III  
Normativa de protecció de la zona paleontològica i del seu entorn  
  
Article 1. Règim de la zona paleontològica  
El jaciment paleontològic Cañada París II, al terme municipal d'Alpuente (València), és un Bé d'Interés Cultural, amb la categoria de zona paleontològica, i es regirà pel que disposa la secció segona del capítol III del títol II de la Llei 4/1998, d'11 de juny, del Patrimoni Cultural Valencià, per als béns immobles d'interés cultural de naturalesa paleontològica.  
  
Article 2. Usos permesos  
Els usos permesos seran tots aquells històricament associats al lloc, agropecuaris i forestals, a més dels que siguen compatibles amb la investigació, la posada en valor i el gaudi del bé, i contribuïsquen a la consecució dels fins esmentats. L'autorització particularitzada d'ús es regirà pel que disposa l'article 18 de la Llei 4/1998, d'11 de juny, del Patrimoni Cultural Valencià.  
  
Article 3. Règim d'intervenció en l'entorn  
Qualsevol intervenció de transcendència patrimonial que pretenga realitzar-se en l'entorn de protecció de la zona paleontològica requerirà l'autorització prèvia de la conselleria competent en matèria de cultura. Esta autorització s'emetrà aplicant els criteris continguts en este decret, i a falta d'això, els previstos en la Llei 4/1998, d'11 de juny, del Patrimoni Cultural Valencià.  
La proposta d'intervenció haurà de definir el seu abast i anar acompanyada de la documentació tècnica oportuna que permeta avaluar-la patrimonialment. També haurà d'especificar la ubicació parcel·lària i adjuntar les fotografies que permeten constatar la situació actual i la seua transcendència patrimonial.  
  
Article 4. Preservació del paisatge paleontològic i dels béns immobles que el conformen  
A fi de preservar el paisatge natural i històric de la zona paleontològica i la integritat dels jaciments paleontològics:  
1. Les construccions, els murs de pedra seca i els elements tradicionals existents en l'entorn de protecció de la zona paleontològica, pel seu valor testimonial i les seues peculiars tipologies associades des d'època antiga a l'explotació del medi, no podran ser demolits ni patir augment del seu volum.  
2. Només seran autoritzables en l'àmbit protegit aquelles edificacions de caràcter auxiliar de les labors agrícoles o d'usos compatibles amb la posada en valor de la zona paleontològica; és prioritària, si és el cas, la rehabilitació dels edificis existents per a estos usos.  
  
3. Es prohibixen les senyalitzacions de tipus publicitari. També es prohibixen, amb caràcter general, l'emmagatzematge a l'aire lliure de materials, l'abocament de residus, els moviments de terres i les excavacions d'incidència paisatgística, llevat que s'obtinga l'autorització expressa de la conselleria competent en matèria de cultura.  
4. Totes les intervencions sobre els immobles existents en l'entorn han de preveure les cauteles paleontològiques previstes en l'article 62 de la Llei del Patrimoni Cultural Valencià. En tot cas, les actuacions paleontològiques hauran de ser autoritzades per la conselleria competent en matèria de cultura, d'acord amb l'article 60 de mateixa llei.  
  
5. En el cas que es produïsca un canvi en la classificació o en la qualificació urbanística puntual de sòl inclòs en l'àmbit protegit, haurà de comptar amb l'aprovació prèvia de la conselleria competent en matèria de cultura.  
  
Article 5. Limitació de l'accés  
Es prohibix l'accés amb vehicles motoritzats a zones o a vials inclosos en l'entorn que en l'actualitat no estiguen asfaltats, amb l'excepció dels vehicles d'ús agrícola, ramader, forestal i patrimonial.  
  
  
Article 6. Intervencions paleontològiques  
Tota actuació paleontològica haurà de ser autoritzada expressament per la conselleria competent en matèria de cultura, segons el que disposa l'article 60 de la Llei 7/1998, d'11 de juny, del Patrimoni Cultural Valencià.